b'\n_START_ARTICLE_\nTy\xc3\xb6t\xc3\xb6nj\xc3\xa4rvi\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) N\xc3\xa4sij\xc3\xa4rven\xe2\x80\x93Ruoveden alueen (35.3) Keih\xc3\xa4sjoen valuma-alue (Kuru)ella (35.35), jonka Ty\xc3\xb6t\xc3\xb6njoen\xe2\x80\x93Pitk\xc3\xa4j\xc3\xa4rven alueeseen (35.352) j\xc3\xa4rvi kuuluu. J\xc3\xa4rven vedenpinnan korkeus on 114,0 metri\xc3\xa4 mpy._NEWLINE_Ty\xc3\xb6t\xc3\xb6nj\xc3\xa4rven tulojoessa on paljon koskia ja siin\xc3\xa4 on mutkitteleva alajuoksun osuus, joka kiert\xc3\xa4\xc3\xa4 Talvinevan. Mets\xc3\xa4taloudelle oli tarpeellista kaivaa Porraskosken j\xc3\xa4lkeen uittokanava Ty\xc3\xb6t\xc3\xb6nj\xc3\xa4rven ohi niin, ett\xc3\xa4 tukit voitiin uittaa suoraan Ty\xc3\xb6t\xc3\xb6njokeen . Ty\xc3\xb6t\xc3\xb6nj\xc3\xa4rveen on johdettu kaksi mets\xc3\xa4ojaa, joiden merkitys on v\xc3\xa4h\xc3\xa4inen. J\xc3\xa4rvi on joen l\xc3\xa4pivirtausj\xc3\xa4rvi huolimatta siit\xc3\xa4, ett\xc3\xa4 joen vesi on jaettu my\xc3\xb6s uittokanavalle. Veden laskennallinen viipym\xc3\xa4 j\xc3\xa4rvess\xc3\xa4 on vain 15 vuorokautta. T\xc3\xa4m\xc3\xa4n mukaan vesi vaihtuu j\xc3\xa4rvess\xc3\xa4 24 kertaa vuodessa. Ty\xc3\xb6t\xc3\xb6nj\xc3\xa4rveen ei laske suoraan muita j\xc3\xa4rvi\xc3\xa4._NEWLINE_J\xc3\xa4rven laskujoki on Ty\xc3\xb6t\xc3\xb6njoki, joka virtaa Lamminlammin l\xc3\xa4pi ja laskee Keih\xc3\xa4sj\xc3\xa4rveen Kurussa, ja joka vuorostaan laskee N\xc3\xa4sij\xc3\xa4rven Vankaveden Kurunlahteen.\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 30 hehtaaria. Se on 1,5 kilometri\xc3\xa4 pitk\xc3\xa4 ja 500 metri\xc3\xa4 leve\xc3\xa4. J\xc3\xa4rvi on kapea ja er\xc3\xa4\xc3\xa4t sen rannoista ovat melko jyrkki\xc3\xa4. T\xc3\xa4llaiset rantaan viett\xc3\xa4v\xc3\xa4t rinteet on etel\xc3\xa4puolella sijaitsevalla M\xc3\xb6rtinvuorella, jonka huippu kohoaa 50 metri\xc3\xa4 j\xc3\xa4rven vedenpinnan yl\xc3\xa4puolelle. J\xc3\xa4rvell\xc3\xa4 on kartan mukaan yksi kallioinen saari j\xc3\xa4rven koillisrannan tuntumassa. Saari on 50 metri\xc3\xa4 pitk\xc3\xa4._NEWLINE_J\xc3\xa4rven rantaviivan pituus on 5,4 kilometri\xc3\xa4. Se rannat ovat mets\xc3\xa4maata paitsi luoteisrannassa, miss\xc3\xa4 peltopalstat p\xc3\xa4\xc3\xa4ttyv\xc3\xa4t rantasuohon. J\xc3\xa4rven asutus muodostuu nelj\xc3\xa4st\xc3\xa4 entisest\xc3\xa4 ja yhdest\xc3\xa4 toimivasta maatilasta. Rannoille on my\xc3\xb6s rakennettu yli 10 vapaa-ajan asuntoa. Niille tulee tiet seututielt\xc3\xa4 332 tai kantatielt\xc3\xa4 65 haarautuvilta teilt\xc3\xa4.\n_START_SECTION_\nHistoriaa\n_START_PARAGRAPH_\nVuoden 1958 peruskartassa sijaitsi j\xc3\xa4rven ymp\xc3\xa4rist\xc3\xb6ss\xc3\xa4 viisi toimivaa maatilaa, joiden pellot sijaitsivat eri puolilla j\xc3\xa4rve\xc3\xa4 ja ne ulottuivat siell\xc3\xa4 rantaan asti. Maatilojen viljelyss\xc3\xa4 ei tapahtunut muutoksia vuosien 1958\xe2\x80\x931992 aikana. Rannoille rakennettiin t\xc3\xa4n\xc3\xa4 aikana vain kaksi vapaa-ajan asuntoa.\n_START_SECTION_\nLuontoarvot\n_START_PARAGRAPH_\nJ\xc3\xa4rven vedenlaatua on tutkittu viiten\xc3\xa4 vuonna ja viimeksi vuonna 2009. Vedenv\xc3\xa4ri on tumman ruskeaa ja vesi hieman sameaa. Tumma v\xc3\xa4ri johtuu korkeasta humuspitoisuudesta, joka johtuu valuma-alueen mets\xc3\xa4- ja suovaltaisuudesta. Humuksen m\xc3\xa4\xc3\xa4r\xc3\xa4 vedess\xc3\xa4 aiheuttaa my\xc3\xb6s happamoitumista. J\xc3\xa4rven puskurikyky happamoitumista vastaan ei pysty est\xc3\xa4m\xc3\xa4\xc3\xa4n happamuustason laskua arvon pH 5,0 tasolle. N\xc3\xa4in happamassa vedess\xc3\xa4 tulevat toimeen ja lis\xc3\xa4\xc3\xa4ntyv\xc3\xa4t vain er\xc3\xa4\xc3\xa4t eli\xc3\xb6t. J\xc3\xa4rven vedess\xc3\xa4 on ravinteita niin paljon, ett\xc3\xa4 se luokitellaan liev\xc3\xa4sti rehev\xc3\xb6ityneiden j\xc3\xa4rvien luokkaan. Kun j\xc3\xa4rvi on l\xc3\xa4mp\xc3\xb6tilakerrostunut, j\xc3\xa4\xc3\xa4 syv\xc3\xa4nteeseen vett\xc3\xa4, joka ei joen virtauksesta huolimatta vaihdu. T\xc3\xa4ll\xc3\xb6in on havaittu happipitoisuuksissa selv\xc3\xa4\xc3\xa4 laskua tai happikatoa. T\xc3\xa4m\xc3\xa4 k\xc3\xa4ynnist\xc3\xa4\xc3\xa4 sis\xc3\xa4isen kuormituksen, joka nostaa fosforipitoisuudet j\xc3\xa4rvess\xc3\xa4 kes\xc3\xa4n arvoja suuremmiksi. J\xc3\xa4rvi soveltuu virkistysk\xc3\xa4ytt\xc3\xb6\xc3\xb6n v\xc3\xa4ltt\xc3\xa4v\xc3\xa4ksi.'